作者:白居易
標題:行簡初授拾遺，同早朝入閣，因示十二韻
內容:夜色尚蒼蒼，槐陰夾路長。聽鐘出長樂，傳鼓到新昌。宿雨沙堤潤，秋風樺燭香。馬驕欺地軟，人健得天涼。待漏排閶闔，停珂擁建章。爾隨黃合老，吾次紫微郎。併入連稱籍，齊趨對折方。鬥班花接萼，綽立雁分行。近職誠為美，微才豈合當。綸言難下筆，諫紙易盈箱。老去何僥倖，時來不料量。唯求殺身地，相誓答恩光。